CELEX: 62019TN0038
Language: sk
Date: 2019-01-21 00:00:00
Title: Vec T-38/19: Žaloba podaná 21. januára 2019 – Portugalsko/Komisia

18.3.2019   
            
            
               SK
            
            
               Úradný vestník Európskej únie
            
            
               C 103/51
            
         
      Žaloba podaná 21. januára 2019 – Portugalsko/Komisia
      (Vec T-38/19)
      (2019/C 103/67)
      Jazyk konania: portugalčina
      
         Účastníci konania
      
      
         Žalobkyňa: Portugalská republika (v zastúpení: L. Inez Fernandes, P. Barros da Costa, P. Estêvão a J. Saraiva de Almeida, splnomocnení zástupcovia)
      
         Žalovaná: Európska komisia
      
         Návrhy
      
      Žalobkyňa navrhuje, aby Všeobecný súd:
      
                  —
               
               
                  zrušil vykonávacie rozhodnutie Komisie zo 16. novembra 2018, oznámené pod číslom C(2018) 7424 dňa 19. novembra 2018, ktorým sa z financovania Európskou úniou vylučujú určité výdavky vynaložené členskými štátmi v rámci Európskeho poľnohospodárskeho záručného fondu (EPZF) a v rámci Európskeho poľnohospodárskeho fondu pre rozvoj vidieka (EPFRV) (1), v rozsahu, v akom vylučuje z financovania Európskej únie sumu 8 703 417,29 eura týkajúcu sa výdavkov deklarovaných Portugalskou republikou v rámci krížového plnenia, na fiškálne roky 2014 až 2016,
               
            
                  —
               
               
                  uložil Európskej komisii povinnosť nahradiť trovy konania.
               
            
         Dôvody a hlavné tvrdenia
      
      Na podporu svojej žaloby, žalobkyňa uvádza dva hlavné žalobné dôvody a jeden subsidiárny žalobný dôvod.
      
                  1.
               
               
                  Prvý žalobný dôvod je založený na tvrdení, že portugalský systém bol príliš zhovievavý, čím je v rozpore s článkom 24 nariadenia (ES) č. 73/2009 (2) a porušuje článok 54 ods. 1 písm. c) druhý pododsek a článok 71 nariadenia (ES) č. 1122/2009 (3).
               
            
                  2.
               
               
                  Druhý žalobný dôvod:
                  
                              (1)
                           
                           
                              „výpočet finančnej opravy“: nesprávne právne posúdenie, porušenie zásady ochrany legitímnej dôvery, porušenie zásady proporcionality a porušenie článku 52 nariadenia (EÚ) č. 1306/2013 zo strany Komisie;
                           
                        
                              (2)
                           
                           
                              porušenie zásady proporcionality.
                           
                        
            Subsidiárny žalobný dôvod
      Priemerná sankcia a technická nepresnosť dokumentu Komisie C(2015) 3675 (príloha A.5) – nesprávne právne posúdenie a porušenie zásady proporcionality.
      
         (1)  Vykonávacie rozhodnutie Komisie (EÚ) 2018/1841 zo 16. novembra 2018, ktorým sa z financovania Európskou úniou vylučujú určité výdavky vynaložené členskými štátmi v rámci Európskeho poľnohospodárskeho záručného fondu (EPZF) a v rámci Európskeho poľnohospodárskeho fondu pre rozvoj vidieka (EPFRV) [oznámené pod číslom C(2018) 7424] (Ú. v. EÚ L 298, 2018, s. 34).
      
         (2)  Nariadenie Rady (ES) č. 73/2009 z 19. januára 2009, ktorým sa ustanovujú spoločné pravidlá režimov priamej podpory pre poľnohospodárov v rámci spoločnej poľnohospodárskej politiky a ktorým sa ustanovujú niektoré režimy podpory pre poľnohospodárov, ktorým sa menia a dopĺňajú nariadenia (ES) č. 1290/2005, (ES) č. 247/2006, (ES) č. 378/2007 a ktorým sa zrušuje nariadenie (ES) č. 1782/2003 (Ú. v. EÚ L 30, 2009, s. 16).
      
         (3)  Nariadenie komisie (ES) č. 1122/2009 z 30. novembra 2009 , ktorým sa ustanovujú podrobné pravidlá vykonávania nariadenia Rady (ES) č. 73/2009, pokiaľ ide o krížové plnenie, moduláciu a integrovaný správny a kontrolný systém v rámci schém priamej podpory pre poľnohospodárov ustanovených uvedeným nariadením, ako aj podrobné pravidlá vykonávania nariadenia Rady (ES) č. 1234/2007, pokiaľ ide o krížové plnenie v rámci schémy podpory ustanovenej pre odvetvie vinohradníctva a vinárstva (Ú. v. EÚ L 316, 2009, s. 65).